 NA MOSES NYAMORI IDADI ya juu ya vyama vya kisiasa vinavyosaka usajili kuelekea uchaguzi mkuu wa 2027 unaashiria jinsi mabilioni ya pesa ambazo vyama hivyo hupokea kutoka kwa serikali zimegeuza uendeshaji wa vyama vya kisiasa kuwa biashara kubwa. Msukumo huu wa kubuni vyama vipya vya kisiasa pia umechangiwa na mwenendo mbaya ulioko katika vyama vya vikuu vya kisiasa ambapo wanasiasa nyakati fulani hutendewa hiana na kunyimwa tiketi za kuwania nyadhifa za kisiasa. Haya yanajiri wakati ambapo Rais William Ruto anashinikiza kuvunjwa kwa vyama 13 tanzu katika muungano wa Kenya Kwanza ili vijiunge na chama chake cha United Democratic Alliance (UDA). Kulingana na Rais kuwepo kwa chama kimoja kikuu ndiko kutamweka katika nafasi bora ya kuchaguliwa tena kwa muhula wa pili mnamo 2027. Kufikia sasa stakabadhi kutoka kwa Afisi ya Msajili wa Vyama vya Kisiasa (ORPP) Anne Nderitu zinaonyesha kuwa vyama 38 vipya vya kisiasa vimetuma maombi ya kutaka visajiliwe rasmi. Aidha, vyama vingine 23 vimepata usajiliwa wa muda, hivyo kufikisha 90 idadi ya vyama vipya vya kisiasa nchini Kenya. Huenda Kenya ikawa na jumla ya vyama 151 vya kisiasa kufikia uchaguzi mkuu wa 2027. Vyama 38 vipya ambavyo majina yao yameidhinishwa na afisi ya Bi Nderitu, ni pamoja na Solidarity Africa Alliance (SAA), Independent Patriots for Change (IPC), Taifa Democratic Coalition (TDC), Kenya Ahadi Party (KAP), Centrists for Economic and Social Reforms Party (CESRP), Liberal Economic Affirmative Party (LEAP) na The Inclusive Party (TIP TIP). Vyama vingine ni; National Harmony Party of Kenya (NHPK), Economic Liberation Alliance Party (ELAP), National Transformation Party (NTP), Ustawi Party of Kenya (UPK), Hope Party of Kenya (HPK), Justice Direction Party (JDP), Imarisha Uchumi Party (IUP) na Social Democratic Party of Kenya (SDP). Stakabadhi hizo pia zimefichua jinsi vyama vinavyoongozwa na Rais Ruto, Rais Mstaafu Uhuru Kenyatta na kiongozi wa upinzani Raila Odinga vimetia kibindoni kiasi kikubwa cha fedha za Hazina ya Vyama vya Kisiasa (PPF) ndani yam waka miaka 10 iliyopita.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  